กรมประมง เตรียมจ่ายงบเยียวยาประมงพื้นบ้าน ในพื้นที่ 3 จังหวัดภาคใต้ หลังได้รับผลกระทบจากพายุ “ปาบึก”
กรมประมงเตรียมจ่ายงบเยียวยาประมงพื้นบ้าน ในพื้นที่ 3 จังหวัดภาคใต้(นครศรีธรรมราช สงขลา และปัตตานี) หลังได้รับผลกระทบจากพายุ “ปาบึก” ภายในเดือนสิงหาคม 2562 นี้นายอดิศร พร้อมเทพ อธิบดีกรมประมง กล่าวว่า จากกรณีเหตุภัยพิบัติพายุโซนร้อน “ปาบึก” พัดถล่มหลายพื้นที่ของประเทศไทยโดยเฉพาะบริเวณเขตชายฝั่ง 22 จังหวัด เมื่อช่วงต้นปี 2562 ที่ผ่านมา ส่งผลให้ชาวประมงพื้นบ้านได้รับกระทบอย่างหนัก ไม่สามารถประกอบอาชีพได้ตามปกติ เนื่องจากเครื่องมือประมงได้รับความเสียหาย อีกทั้งที่อยู่อาศัยของสัตว์น้ำถูกทำลาย โดยเฉพาะแนวปะการังน้ำตื้นและปะการังเทียมได้ถูกคลื่นซัดกระหน่ำจนเกิดการเปลี่ยนแปลง ส่งผลให้ความชุกชุมของชนิดและปริมาณสัตว์น้ำที่อยู่บริเวณชายฝั่งลดลง จนเป็นสาเหตุให้ชาวประมงพื้นบ้านต้องออกไปทำการประมงไกลฝั่ง มีค่าใช้จ่ายในการทำประมงสูงขึ้น ใช้เวลานานขึ้น และมีความเสี่ยงภัยมากขึ้นกรมประมง กระทรวงเกษตรและสหกรณ์ ในฐานะที่เป็นหน่วยงานที่มีหน้าที่โดยตรงในการปกป้อง คุ้มครอง และให้ความช่วยเหลือ หรือสนับสนุนกลุ่มชาวประมงพื้นบ้านและชุมชนประมงท้องถิ่น จึงได้จัดทำโครงการพัฒนาอาชีพและเสริมสร้างความเข้มแข็งของชุมชนประมงพื้นบ้านขึ้น ล่าสุดได้รับอนุมัติงบประมาณจำนวน 99,800,000 ล้านบาท เพื่อช่วยเหลือชาวประมงพื้นบ้าน 65 ชุมชน ในพื้นที่3 จังหวัด ได้แก่ นครศรีธรรมราช สงขลา และปัตตานี ซึ่งกรมประมงจะทำการจ่ายเงินดังกล่าว เพื่อให้องค์กรชุมชนประมงท้องถิ่นทั้ง 65 แห่ง ได้นำไปพัฒนาอาชีพและเสริมสร้างความเข้มแข็งตามความต้องการของชุมชนภายในเดือนสิงหาคม 2562 นี้ นอกจากนี้ กรมประมงวางเป้าหมายการพัฒนาอาชีพและเสริมสร้างความเข้มแข็งให้ครอบคลุมองค์กรชุมชนประมงพื้นบ้านในพื้นที่ทั้ง 22 จังหวัดชายทะเล รวมทั้งสิ้น 467 ชุมชน ภายในปี 2564